Вкусно с Бети: 2017
Приготвянето на захаросан джинджифил винаги ме връща към спомена, когато за първи път го опитах. В едно малко магазинче в едно малко немско градче. Имаше безброй целофанени пакетчета с различни сушени, захаросани плодове. Единствените, които ми бяха интересни бяха озахарените джинджифилови парченца . Бях очарована от приятния лют вкус и аромат. Захаросан джинджифил беше второто нещо, което приготвих, когато си взех пресни корени. От тогава мина много време и чудно как не съм се сетила да публикувам бонбоните досега. Ако се питате кое е първото нещо, което направих - беше маринован джинджифил. За него друг път.
Сега за захаросания. Опитах да направя максимално здравословен, колкото и странно да е съчетанието на двете думи - захаросан и здравословен. Разбира се най-здравословен е суровия, и активно го включвам в дневното меню, особено есента, зимата и пролетта поне веднъж на ден. Захаросаният джинджифил има своето очарование в зимните сладкиши, бисквити, шоколади и просто така за освежаване по време на пътуване или в офиса. Харесва ни да добавям в шоколадите парченца захаросан джинджифил, всеки път все по-голямо количество, докато не започнах специално да приготвям джинджифилови резенчета в шоколад.
Технологията за приготвянето на озахарени плодове, кори, корени, включва бланширане, варене в захарен сироп, отцеждане, леко засушаване, овалване в захар и пак сушене.
Тази технология използвах и аз, но вместо в сироп от бяла захар, варих джинджифила в кленов сироп, който обогати допълнително вкуса и аромата на бонбоните. После една част овалях в кокосова захар, друга в светла сурова захар, опитах няколко парченца в брезова захар, но тя се топеше и парченцата не изглеждаха покрити с кристалчета, както ми се искаше.И най-много потопих в шоколад. По известни причини, тези в шоколад не са толкова лютиви, колкото оваляните в захар.
* 950 г почистен джинджифил ( 1 146 г непочистен)
* 500 мл кленов сироп клас А
* захар за овалване - кокосова и светла сурова съм използвала
* може да опитате с ксилитол(брезова захар), ако се налага да ограничавате захарта
за шоколадовата обвивка:
* 200 г какаова маса
* 60 г какаово масло
* 40 г кокосово масло
Джинджифилът внимателно се обелва с белачка за картофи.
Измива се.
Нарязва се на парчета - резени, шайби, както си представяте бонбоните.
Поставя се в тенджера и се покрива с вода. Слага се да заври и след това огъня се намалява. Вари се около час и половина-два. Ако искате бонбоните да лютят по-малко може да смените водата два, три пъти. Запазете отварите и използвайте за чай, добавете лимон или пригответе сироп.
Прецедете джинджифила и върнете в тенджерата. Добавете кленовия сироп и варете два часа на слаб огън. Изключете и оставете за няколко часа. Отново включете и пак на бавен огън варете два-три часа. Леко разбърквайте, тъй като сиропът намалява. Изключете и оставете отново да се охладят парченцата в тенджерата. По този начин приготвям сладко от смокини, често и от вишни.
Прецедете, ако все още има сироп в тенджерата. Запазете го - за сладолед, чай, коктейли...
След като се отцедят добре в цедка или гевгир, наредете парченцата върху хартия за печене и оставете да се засушат няколко часа на стайна температура.
Оваляйте в захар и оставете на решетка да се засушат. Приберете в стъклен буркан с добре затварящ се капак.
Кокосовата захар е кафява и стои леко влажна. Джинджифилите, оваляни в нея изглеждат по-малко привлекателни, но са по-ароматни.
На снимката долу трите малки парченца в дясно са оваляни в ксилитол. Явно е по-хигроскопичен и се овлажнява бързо. Бонбоните нямат вид на захаросани.
Вторият вид бонбони са тези в шоколад. За да направите шоколадовото покритие поставете всички продукти в малка топлоустойчива купа или малка тенджерка на водна баня. Стопете всички продукти до еднородна смес.
Когато сместа е разтопена и еднородна, гладка, махнете от огъня. Оставете леко да се охлади. За по-плътен шоколадов слой потапях парченцата по два пъти. Пипкаво е, да, но усилията си струват. За да се съкрати времето охладете парченцата във фризера за половин час. Тази процедура ще помогне по тях да остава повече шоколад и той да се втвърдява по-бързо.
Използвах лъжица и вилица, с която да изваждам парченцата.
Поставяйте върху хартия за печене.
Изчакайте всички бонбони да се охладят и шоколада да се втвърди. Лесно се отделя от хартията. Потопете за втори път и отново поставете на хартията.
Публикувано от Bety в понеделник, декември 18, 2017 10 коментара:
Етикети: веган, джинджифил, здравословно, какаова паста, какаово масло, кленов сироп, кокосова захар, кокосово масло
Сладкишът е с богат шоколадов вкус, влажна текстура, леко дъвчаща, благодарение на карамелената глазура. Оприличавам на брауни. Безглутенов и веган. Използвах кокосово брашно и нишесте от тапиока. Сладостта идва от меласа, мазнините са тахан и кокосово олио. Основната влажна съставка е пюре от печена тиква.
* 300 г пюре от печена тиква
* 50 г кокосово брашно
* 50 г нишесте/брашно от тапиока
* 40 г какао
* 60 г меласа
* 85 г кокосово олио, разтопено
* 100 г бадемов тахан или светъл сусамов тахан, подходящ би бил и лешников
* 100-120 г вода
* 120 г меласа
* 50-60 г кокосово олио/масло
* 1 ч.л. ванилия -екстракт или смляна на прах
2. Застелете с хартия за печене форма с размери 17*25 см или приблизителни. Може да използвате и единични формички, които да намажете с кокосово масло и да поръсите с безглутеново брашно.
3. В една купа разбъркайте добре сухите съставки. В друга купа смесете добре течните без водата.
4. Към сухите добавете мокрите, разбъркайте и на няколко пъти добавете водата. Разбъркайте до еднородна смес.
5. Прехвърлете в тавата за печене или формичките, загладете и печете около 40-50 минути. Ако печете в много малки форми пробвайте след 20-та минута. Пробвайте за готовност с клечка за зъби. Не трябва да има полепнали трохи по нея.
6. Охладете и внимателно извадете от формата за печене с помощта на хартията за печене. Намажете с глазурата. Оставете да се охлади напълно и нарежете. Ако използвате малки форми и не сте използвали хартия(препоръчвам поне дъното да покриете с хартия, за по-лесно изваждане) с клечка за зъби или нож минете между стената и опечения сладкиш за по-лесно изваждане - след пълното охлаждане.
7. Глазурата се приготвя изключително бързо и трябва да я използвате веднага след приготвянето. Затова направете след като сладкиша е напълно изстинал. В тенджерка смесете продуктите (препоръчвам да пресеете какаото) и при непрекъснато бъркане загрейте. Разбърквайте докато сместа стане еднородна, гладка и лъскава. Покрийте равномерно сладкиша. Оставете да се охлади, нарежете и сервирайте. Може да съхранявате 2-3 дни в кутия на стайна температура или в хладилник.
Препоръчвам печене на малки, единични сладкиши. Глазурата прилича на карамелена, а текстурата на опечения сладкиш е крехка. Ако искате може да приготвите традиционна шоколадова като тази , или шоколадов крем, тогава рязането с горещ нощ ще бъде достатъчно, парченцата да се запазят добре оформени. На мен обаче много ми харесва богатият карамелен вкус и леко дъвчаща текстура на тази и двата пъти, които приготвих този сладкиш я направих по един и същ начин.
В случай, че някой реши да пробва да приготви торта от този блат(на мен ми хрумна и направих) :
Опеченият блат разделих на две. Направих вкусен тиквен крем, който поставих между двата блата, отгоре намазах с глазурата. Веднага след сглобяването реших да отрежа парченце за един нетърпелив дегустатор- не беше перфектното парченце. Не препоръчвам рязане преди 15-17 часа.
Публикувано от Bety в сряда, декември 13, 2017 3 коментара:
Етикети: безглутен, веган, какао, меласа, тахан, тиква, шоколадов десерт
Няма къща в България, в която да не се готви кисело зеле. Може и да има, но със сигурност семействата, които обичат и приготвят кисело зеле, готвят с него са повече от тези, които не го обичат. В моето семейство определено обичаме зеле- всяка година приготвяме около 80 кг. Но днес няма да споделям как се прави кисело зеле, а как го готвя най-често. Дълго време го приготвях по възможно най-простия начин - в тенджерата- олиото се загрява, добавя се червен пипер, накълцаното зеле , дафинов лист, черен пипер на зърна, люта чушка и когато зелето омекне бял перлен ориз. Накрая кратко запичане във фурната. От известно време приготвям по друг начин, който ни е по-вкусен. В повечето случаи използвам пълнозърнест объл ориз. Понякога ориз и булгур, понякога киноа и амарант или просо. Винаги ястието е много вкусно. Различното във вкуса обаче са подправките, които добавят един различен аромат, и много вкусно допълват аромата и вкуса на зелето. Днес приготвих с киноа и елда и също много ни хареса. Опитайте и вие. Ще ми бъде интересно да споделите как вие приготвяте ястие от кисело зеле.
* 500-600 г кисело зеле- ситно нарязано
* 5-6 с.р. олио
* 100 г праз- ситно нарязан
* 1 скилидка чесън - ситно нарязана
* 100 г елда-светла***
* 100 г киноа***
* 1 ч.л. сладък пипер
* 1/2 ч.л. кимион
* цели люти чушки по желание
*** елдата и киноата може да замените с пълнозърнест или както се предлага кафяв ориз, смес от ориз и булгур, киноа и амарант, или просо.
Измерила съм продуктите в грамове, но може да се слагат на вкус- 2-3 стръка праз, елдата или каквото решите да измерите с чаша и със същата часа да измерите водата в съотношение 1: 3-3,5. Кимионът е съвсем малко и е само за нюанс, лютивите пипери също са по желание - за нас правят ястието още по-апетитно.
В загрятото олио се задушават ситно нарязаните праз и чесън. Добавят се подправките, разбърква се и се сипва зелето. Няколко минути се разбърква.
Поставете елдата и киноата в купа или чаша, добавете към зелето и отново разбъркайте няколко минути. Със същата купа или чаша, в която бяха елдата и киноата отмерете четири чаши вода, добавете ги в тенджерата. Ако използвате цели люти чушки, сложете в тенджерата. Поставете капака, намалете огъня и оставете за около час, час и половина да се готви. Накрая, зелето трябва да е омекнало, а елдата и киноата да са абсорбирали водата. Може да поставите в голям глинен съд с капак или да разпределите в по-малки и да готвите във фурната при 160 градуса за 2 часа.
Друг вариант, който често използвам е, след като се сготви в тенджерата да поставя зелето в голяма тава и да запека във фурната до зачервяване.
Насладете се с чаша червено вино.
Публикувано от Bety в четвъртък, декември 07, 2017 5 коментара:
Етикети: веган, елда, киноа, кисело зеле, праз, чесън, ястия
Публикувано от Bety в събота, декември 02, 2017 2 коментара: